《送韩时斋赴京湖幕》
宋代·章琰

凄其秋已晚，塞草青欲黄。
出门褰君衣，问君何遑遑。
捷书来古岘，谈笑复古疆。
功名有斯会，宁计道路长。
思昔君之祖，尺箠笞西羌。
当时军中谣，岂在甲兵强。
慷慨怀前烈，膏秣趣晨装。
掀髯作远役，匪为官爵忙。
泪碑吊叔子，草庐访南阳。
世岂无若人，君岂问老庞。
吾能送君去，不能共君航。

作者简介：宁国太平人，徙润州，字子美，号立庵。理宗宝庆二年进士。历溧阳尉、镇江通判，所至有治声。拜殿中侍御史，弹劾不避权贵。寻出任江西安抚使、知江州，以忤丁大全罢官。